b'\n_START_ARTICLE_\nMitsuo Fuchida\n_START_SECTION_\nTidlig liv\n_START_PARAGRAPH_\nMitsuo Fuchida ble f\xc3\xb8dt i Nara prefektur i Japan. Han startet p\xc3\xa5 sj\xc3\xb8krigsskolen ved Eta-Jima i 1921 hvor han m\xc3\xb8tte og ble venn med klassekameraten Minoru Genda og fikk stor interesse for fly. Han spesialiserte seg i bombing, og oppn\xc3\xa5dde snart en s\xc3\xa5 stor dyktighet at han ble instrukt\xc3\xb8r. Han ble ansett for \xc3\xa5 v\xc3\xa6re en av Japans beste flyvere, etter at han hadde oppn\xc3\xa5dd stor erfaring under luftoperasjoner over Kina p\xc3\xa5 slutten av 1930-\xc3\xa5rene. Han ble forfremmet til orlogskaptein og tatt opp i fl\xc3\xa5tens akademi. Fuchida ble tilknyttet hangarskipet \xc2\xabAkagi\xc2\xbb i 1939 som flight commander og var p\xc3\xa5 dette tidspunkt en erfaren pilot med over 3 000 flytimer bak seg.\n_START_SECTION_\nKarriere under andre verdenskrig\n_START_PARAGRAPH_\nS\xc3\xb8ndag 7. desember 1941 var den japanske angrepsstyrke under kommando av admiral Chuichi Nagumo og bestod av seks hangarskip med 423 fly, klar til \xc3\xa5 angripe. Klokken 6 lettet den f\xc3\xb8rste angrepsb\xc3\xb8lge med 183 fly fra skipene som l\xc3\xa5 230 mil nord for Oahu og fl\xc3\xb8y mot den amerikanske stillehavsfl\xc3\xa5te i Pearl Harbor._NEWLINE_Klokken 6:20 ledet Fuchida gruppen som han hadde kommandoen over ned langs \xc3\xb8yas \xc3\xb8stlige side, og svingte s\xc3\xa5 vestp\xc3\xa5 for \xc3\xa5 f\xc3\xb8lge den sydlige kysten, forbi Honolulu. Han gikk feilaktig ut fra at hans ankomst ikke var blitt observert av h\xc3\xa6rens radarstasjon, men to \xc3\xa5rv\xc3\xa5kne soldater hadde sett deres \xc2\xabprikker\xc2\xbb p\xc3\xa5 radaren, og ga beskjed til en overordnet offiser. Denne offiseren valgte imidlertid \xc3\xa5 ignorere dette. Han trodde prikkene skyldtes amerikanske bombefly som var p\xc3\xa5 vei inn fra California denne morgenen._NEWLINE_I mellomtiden ga Fuchida ordren \xc2\xabTenkai\xc2\xbb (\xc2\xabinnta angrepsposisjon\xc2\xbb). Da han s\xc3\xa5 at alle ante fred og ingen fare i Pearl Harbor, \xc3\xa5pnet han klokken 7:40 lokal Hawaii-tid \xc2\xabboble\xc2\xbb-vinduet over cockpiten p\xc3\xa5 sitt torpedofly, og fyrte av et gr\xc3\xb8nt signallys som tegn til \xc3\xa5 innlede angrepet._NEWLINE_Klokken 7:49 ga Fuchida sin radiooperat\xc3\xb8r, en underoffiser, beskjed om \xc3\xa5 sende kodesignalet \xc2\xabTo, To, To\xc2\xbb (japansk for \xc2\xabTotsugeskiseyo\xc2\xbb, oversatt \xc2\xabAngrip\xc2\xbb) til de andre fly i gruppen. Fuchidas pilot, l\xc3\xb8ytnant Mitsuo Matsuzaki, styrte B5N-flyet rundt om Barber\xe2\x80\x99s Point._NEWLINE_Klokken 7:53 ga Fuchida Mizuki ordren om \xc3\xa5 sende meldingen \xc2\xabTora! Tora! Tora!\xc2\xbb tilbake til hangarskipet \xc2\xabAkagi\xc2\xbb (flaggskipet i 1. luftfl\xc3\xa5te). \xc2\xabTora\xc2\xbb tre ganger var kodespr\xc3\xa5k og bet\xc3\xb8d at det var lyktes \xc3\xa5 \xc2\xabta\xc2\xbb amerikanerne p\xc3\xa5 sengen._NEWLINE_Den f\xc3\xb8rste japanske angrepsb\xc3\xb8lge med 51 Aichi D3A stupbombefly, 40 Nakajima B5N torpedofly med torpedoer, 50 Nakajima B5N med bomber, og 43 Mitsubishi A6M Zero jagerfly, innledet angrepet. Da disse fly var kommet tilbake til sine hangarskip, forble Fuchida over m\xc3\xa5let for \xc3\xa5 vurdere skadene og observere den neste angrepsb\xc3\xb8lgen. Da denne hadde fullf\xc3\xb8rt oppdraget, returnerte han til sitt hangarskip._NEWLINE_Da Fuchida kom tilbake fra angrepet p\xc3\xa5 Pearl Harbor inspiserte han sitt fly og fant 20 store hull fra antiluftskytset, og styrekablene hang i en tynn tr\xc3\xa5d. Selv om han ikke p\xc3\xa5 noen m\xc3\xa5te var religi\xc3\xb8s var dette den f\xc3\xb8rste i en serie av n\xc3\xa6r-d\xc3\xb8den-opplevelser som fikk ham til \xc3\xa5 tro at en h\xc3\xb8yere makt v\xc3\xa5ket over ham. Det vellykkede angrepet p\xc3\xa5 USA gjorde Fuchida til en nasjonalhelt, og han fikk audiens hos keiser Hirohito personlig. Dette i kombinasjon med typisk japansk milit\xc3\xa6r patriotisme \xc3\xb8kte hans f\xc3\xb8lelse av \xc3\xa5 v\xc3\xa6re utvalgt av skjebnen. _NEWLINE_Den 19. februar 1942 ledet Fuchida den f\xc3\xb8rste av to b\xc3\xb8lger med 188 fly i et \xc3\xb8deleggende angrep p\xc3\xa5 Darwin i Australia._NEWLINE_I juni ble Fuchida s\xc3\xa5ret under slaget ved Midway i en brann ombord p\xc3\xa5 \xc2\xabAkagi\xc2\xbb. Etter et amerikansk bombeangrep falt han ned fra en stige og brakk begge ankler. Resten av krigen fungerte han som stabsoffiser._NEWLINE_Etter krigen, i 1949, m\xc3\xb8tte Fuchida en metodist-misjon\xc3\xa6r, Jacob DeShazer, som selv hadde v\xc3\xa6rt korporal i US Army Air Forces og deltatt i det ber\xc3\xb8mte Doolittle-raidet, som konverterte ham til kristendommen. Sammen med en kollega ga han han i 1951 en beretning fra slaget om Midway sett fra japansk side. I 1952 ble Fuchida selv kristen misjon\xc3\xa6r og dro p\xc3\xa5 turne i USA, som medlem av The Worldwide Christian Missionary Army of Sky Pilots. Han tilbragte resten av sitt liv som kristen misjon\xc3\xa6r._NEWLINE_Fuchida d\xc3\xb8de av sukkersyke i Kashiwara ved Osaka 30. mai 1976.'